จีเอ็มเอ็ม 25

ประวัติ

จีเอ็มเอ็ม 25 มีเนื้อหาที่นำเสนอรายการวาไรตี้ ดนตรี กีฬา ข่าวสาร สาระบันเทิง รวมถึงรายการเด็กและครอบครัว บริหารงานโดย สายทิพย์ มนตรีกุล ณ อยุธยา ซึ่งก่อนหน้าจะเริ่มออกอากาศ มีการโฆษณาด้วยชื่อ จี-ทเวนตีไฟว์ (G-25) แต่มิได้นำมาใช้จริง โดยเปิดตัวในชื่อ ช่องบิ๊ก (BiG) เป็นครั้งแรก ร่วมกับช่องวัน เมื่อวันที่ 1 พฤษภาคม พ.ศ. 2557 เริ่มทดลองออกอากาศ ตั้งแต่วันที่ 25 พฤษภาคม เวลา 11:00 น. จากนั้นเมื่อวันที่ 18 กรกฎาคม ต้นสังกัดก็เปลี่ยนเป็นชื่อปัจจุบัน และเปิดตัวอัตลักษณ์ใหม่ เมื่อวันที่ 1 กันยายน ปีเดียวกัน ซึ่งตั้งแต่ 1 มกราคม พ.ศ. 2558 แสดงหมายเลขช่อง 25 กำกับไว้ทางขวามือ เพิ่มขึ้นจากอัตลักษณ์เดิม นอกจากนี้ ทางช่องยังก่อตั้งสำนักข่าว จีเอ็มเอ็มนิวส์ ซึ่งบริหารงานโดย ภูวนาท คุณผลิน โดยเริ่มออกอากาศรายการข่าว ภายใต้สำนักข่าวนี้ มาตั้งแต่วันที่ 1 มกราคม พ.ศ. 2558 และได้มีการเปิดตัวผังรายการปี 2558 ในวันที่ 4 กุมภาพันธ์ 2558
วันที่ 13 ตุลาคม 2559 เวลา 19.00 น. ทางสถานีได้มีประกาศสำนักพระราชวังเรื่อง พระบาทสมเด็จพระปรมินทรมหาภูมิพลอดุลยเดชทรงสวรรคต กสทช. จึงมีคำสั่งให้สถานีโทรทัศน์ทุกสถานีรวมถึงช่องจีเอ็มเอ็ม 25 งดออกอากาศรายการตามปกติเป็นระยะเวลา 30 วัน และให้เกี่ยวโยงสัญญาณจาก สถานีวิทยุโทรทัศน์กองทัพบก (ททบ. 5) , สถานีวิทยุโทรทัศน์แห่งประเทศไทย (สทท.) ร่วมกับ โทรทัศน์รวมการเฉพาะกิจแห่งประเทศไทย (ทรท.) เผยแพร่สารคดีพระราชกรณียกิจของพระองค์รวมไปถึงคอนเทนต์รายการพิเศษที่เกี่ยวกับพระองค์ อาทิ ภาพยนตร์เทิดพระเกียรติ , ละครเทิดพระเกียรติ ฯลฯ มาออกอากาศแทนชั่วคราวระยะหนึ่ง หลังจากโทรทัศน์ทุกช่องออกอากาศได้ตามปกติแล้ว สถานีจึงปรับผังรายการเป็นการเฉพาะกิจ โดยงดรายการบันเทิง รวมถึงรายการเทิดพระเกียรติ จนกระทั่งหลังครบกำหนด 30 วัน สถานีได้ทยอยนำรายการปกติมาออกอากาศทีละรายการจนครบตามผังปกติในวันที่ 19 พฤศจิกายน 2559

ข่าวลือเรื่องการปลดตัว สายทิพย์ มนตรีกุล ณ อยุธยา ออกจากการเป็นผู้บริหาร

เมื่อวันที่ 24 มีนาคม พ.ศ. 2561 นารากร ติยายน ได้โพสต์ข้อความลงบนเฟซบุ๊กส่วนตัวว่า "ได้ยินมาว่า ฟ้าผ่าที่ GMM25" และอีกสองชั่วโมงต่อมาก็ได้โพสต์ข้อความต่อเนื่องว่า "ได้ยินมาว่า ไม่ใช่แค่ GMM25 A-Time ก็โดนด้วย" จึงทำให้เกิดความสงสัยในสังคมออนไลน์ว่ามีการปรับเปลี่ยนโครงสร้างผู้บริหารที่เกี่ยวข้องกับ สายทิพย์ มนตรีกุล ณ อยุธยา หรือไม่ เพราะปกตินักข่าวจะใช้คำว่า "ฟ้าผ่า" ก็ต่อเมื่อมีการปรับเปลี่ยนโครงสร้างผู้บริหารแบบฉับพลัน หรือตำแหน่งระดับสูง ซึ่งต่อมาสายทิพย์ ได้โพสต์ข้อความอธิบายลงในอินสตราแกรมส่วนตัวว่า ข่าวที่ได้ยินมาเป็นความจริง แต่เพียงครึ่งเดียว เพราะตัวเองไม่ได้ออกจากการเป็นบอร์ดบริหารของจีเอ็มเอ็ม แกรมมี่ จีเอ็มเอ็ม มีเดีย และจีเอ็มเอ็ม 25 แต่ขยับขึ้นไปดูแล บริษัท จีเอ็มเอ็ม แชนแนล เทรดดิ้ง จำกัด ซึ่งเป็นบริษัทที่ดูแลภาพรวมของหน่วยธุรกิจจีเอ็มเอ็ม 25 แทน

การปรับเปลี่ยนตำแหน่งภายในบริษัทและกลุ่มผู้ชมเป้าหมาย

เมื่อวันที่ 22 พฤษภาคม พ.ศ. 2561 หลังจากที่มีข่าวลือเรื่องการปลดตัว สายทิพย์ มนตรีกุล ณ อยุธยา ในไม่กี่เดือนก่อนหน้า ซึ่งแท้จริงแล้วเป็นเพียงการย้ายไปควบคุมในตำแหน่งที่สูงกว่าในบริษัท จีเอ็มเอ็ม แชนแนล เทรดดิ้ง จำกัด ซึ่งเป็นบริษัทแม่ที่ดูแลบริษัทจีเอ็มเอ็ม 25 และบริษัทอื่น ๆ ในเครือแกรมมี่ อีกทั้ง สายทิพย์ มนตรีกุล ณ อยุธยา ยังได้ก่อตั้งบริษัทใหม่ของตนเองขึ้นในชื่อ บริษัท เช้นจ์ 2561 จำกัด ซึ่งทั้งสองบริษัทนั้นมีเป้าหมายเดียวกันคือ เพื่อผลิตเนื้อหาสำหรับทุกช่องทางทุกช่องทีวีดิจิทัล โดยไม่จำกัดว่าต้องเป็นช่องจีเอ็มเอ็ม 25 หรือช่องทางออนไลน์ และเพื่อให้สามารถบริหารงานได้อย่างคล่องตัว บุษบา ดาวเรือง ประธานเจ้าหน้าที่บริหารกลุ่ม บริษัท จีเอ็มเอ็ม แกรมมี่ จำกัด (มหาชน) จึงเข้ามารักษาการในตำแหน่งผู้อำนวยการของช่องจีเอ็มเอ็ม 25 แทน 
ต่อมาในวันที่ 23 พฤษภาคม พ.ศ. 2561 บุษบา ดาวเรือง ก็ได้ออกมาให้สัมภาษณ์เกี่ยวกับนโยบาย กลุ่มผู้ชมเป้าหมาย และประเภทของเนื้อหาของช่องในอนาคตที่จะมีการเปลี่ยนแปลงเป็น “กลุ่ม Premium Mass” โดยหวังเจาะกลุ่มตลาดคนดูทั่วประเทศ แต่เน้นกลุ่มที่มีกำลังซื้อสูง แทนที่กลุ่มวัยรุ่น-วัยทำงานที่เป็นฐานผู้ชมเดิมของช่อง เนื่องจากต้องการสร้างทั้งเรตติ้งและรายได้ให้กับช่องมากขึ้น ปัจจุบันเนื้อหาของช่องจีเอ็มเอ็ม 25 ยังคงมาจากทั้งที่ช่องผลิตละครและรายการวาไรตี้เอง จากบริษัท จีเอ็มเอ็มทีวี ที่ผลิตรายการและละครซีรีส์วัยรุ่นให้กับช่องมาโดยตลอด และจากบริษัทอื่น ๆ ในเครือจีเอ็มเอ็ม แกรมมี่หรือพันธมิตรทางธุรกิจ
ในวันที่ 31 กรกฎาคม พ.ศ. 2561 จีเอ็มเอ็ม 25 ได้ประกาศชื่อผู้บริหารใหม่อย่างไม่เป็นทางการผ่านทางรายการข่าว "เช้าวันนี้ GMM News" กล่าวคือ สถาพร พานิชรักษาพงศ์ กรรมการผู้จัดการใหญ่ จีเอ็มเอ็มทีวี จะขึ้นมาเป็นผู้อำนวยการฝ่ายบริหารของช่องแทน บุษบา ดาวเรือง ที่อยู่ในตำแหน่งรักษาการ และ ชนิดา วงศ์ธนาภักดี ผู้จัดการฝ่ายขาย จีเอ็มเอ็มทีวี ก็ขึ้นมาอยู่ในตำแหน่งผู้จัดการฝ่ายขายของจีเอ็มเอ็ม 25 เช่นกัน ทั้งนี้ สถาพร ยังคงดำรงตำแหน่งกรรมการผู้จัดการใหญ่ของจีเอ็มเอ็มทีวีตามปกติ

การเปิดและปิดสถานี

สำหรับระยะเวลาแพร่ภาพประจำวัน นับแต่เริ่มออกอากาศ เมื่อวันที่ 25 พฤษภาคม พ.ศ. 2557 ทำการแพร่ภาพ 05:00-01:00 น. ต่อมาตั้งแต่วันที่ 1 พฤศจิกายน พ.ศ. 2557 จนถึงปัจจุบัน "จีเอ็มเอ็ม 25" จึงแพร่ภาพตลอด 24 ชั่วโมง

รายการข่าวช่องจีเอ็มเอ็ม 25

การออกอากาศรายการข่าวของช่องจีเอ็มเอ็ม 25 เริ่มต้นขึ้นในวันศุกร์ที่ 2 มกราคม 2558 ในขณะนั้นใช้ชื่อว่า จีเอ็มเอ็มนิวส์ (ภาษาอังกฤษ : GMM News) โดยมี นายภูวนาท คุนผลิน เป็นผู้อำนวยการฝ่ายข่าว และหัวหน้าทีมผู้ประกาศข่าว ออกอากาศ 3 ช่วงเวลา ทุกวันจันทร์ถึงศุกร์ ในส่วนของระบบภายในองค์กรได้ใช้เนื้อหาข่าวร่วมกับทางทีมข่าว ช่องวัน เพื่อเป็นการลดต้นทุน
จนกระทั่งในช่วงเดือนกรกฎาคม 2560 ทีมข่าวได้มีการปรับเปลี่ยนตราสัญลักษณ์และรูปแบบรายการ จากเดิมที่ใช้ชื่อ ข่าวเช้า ข่าวเที่ยง ข่าวเย็น มาเป็นการลงท้ายด้วยคำว่า วันนี้ แทนเช่น เช้าวันนี้ เที่ยงวันนี้ เย็นวันนี้ รวมถึงปรับรูปแบบหน้าจอให้มีความทันสมัยมากยิ่งขึ้น ทั้งยังได้มีการปรับทีมผู้ประกาศข่าวเหลือเพียง 7 คน ตั้งแต่วันจันทร์ที่ 1 มกราคม 2561 โดยยังคงไว้จากชุดเดิม 4 คน และเพิ่มเติมผู้ประกาศข่าวเข้ามาอีก 3 คน ได้แก่ นายพิภู พุ่มแก้วกล้า ที่ประกาศย้ายจากรายการ เรื่องเล่าเช้านี้ ทางช่อง 3 มารับผิดชอบในรายการ เช้าวันนี้ GMM News , นายเกรียงไกรมาศ พจนสุนทร และ นางสาวกมลพร วรกุล จากรายการ เป็นเรื่อง ทางช่องนิวส์วัน (เอเอสทีวี) มารับผิดชอบในรายการ ข่าวใหญ่ไทยแลนด์ พร้อมได้ควบรวมฝ่ายข่าวบันเทิงเข้ามาเป็นทีมเดียวกันตั้งแต่วันจันทร์ 4 มิถุนายน 2561 เป็นต้นมา
เมื่อวันที่ 25 มิถุนายน 2561 นายภูวนาทได้ออกมาให้สัมภาษณ์ต่อสื่อมวลชนกรณีที่ถอนตัวจากการเป็นผู้ประกาศข่าว และผู้อำนวยการฝ่ายข่าวของช่อง  โดยการลาออกมีผลตั้งแต่วันพฤหัสบดีที่ 31 พฤษภาคม 2561 และได้จัดรายการข่าวครั้งสุดท้ายในรายการ เที่ยงวันนี้ GMM News วันศุกร์ที่ 1 มิถุนายน 2561 พร้อมชี้แจงสาเหตุที่ลาออกว่า เป็นเพราะแผนพัฒนาทีมข่าวที่ผู้บริหารได้เสนอมาเพื่อปรับรูปแบบรายการให้แมสมากขึ้นนั้น ไม่ตรงกับแนวทางที่ตนเองถนัดและเคยได้วางแผนเอาไว้
ตั้งแต่วันที่ 3 ธันวาคม 2561 เป็นต้นมา ทีมข่าวได้มีการเปลี่ยนชื่อและอัตลักษณ์มาเป็น ข่าวใหญ่ 25 หวังขยายฐานผู้ชมต่างจังหวัดให้เป็นที่รู้จักมากขึ้น พร้อมตั้งทีมผลิตเนื้อหาข่าวขึ้นมาด้วยตัวเองเพื่อความเป็นเอกภาพมากขึ้น จากเดิมที่ใช้เนื้อหาข่าวร่วมกับช่องวันมาตลอด อีกทั้งยังเปลี่ยนชื่อรายการทุกช่วงข่าวลงท้ายด้วยคำว่า ข่าวใหญ่ แทนเช่น เช้าข่าวใหญ่ เที่ยงข่าวใหญ่ ยกเว้นรายการข่าวเช้าตรู่ อโศกเช้าข่าวดี ส่วนรายการ ข่าวใหญ่ไทยแลนด์ ยังคงใช้ชื่อเดิม และข่าวบันเทิงใช้ชื่อใหม่ ดาราแลนด์ กระทั่งรายการข่าวใหญ่ไทยแลนด์มีการปรับปรุง และ ผู้ประกาศข่าวหลักสองคนลาออกจากบริษัท และได้กลายเป็นข้อพิพาทระหว่างผู้ประกาศข่าวกับพนักงานในเวลาต่อมา
เมื่อวันที่ 14 พฤษภาคม 2562 เพจ "เขวี้ยงรีโมท" ได้โพสต์รูประบุข้อความว่า "ไม่คืนช่อง แต่ฟ้าผ่าฝ่ายข่าว!" ซึ่งต่อมามีการระบุว่าช่องดังกล่าวคือจีเอ็มเอ็ม 25 ซึ่งเดิมมีแผนที่จะคืนใบอนุญาตประกอบกิจการทีวีดิจิทัลตามคำสั่งหัวหน้าคณะรักษาความสงบแห่งชาติที่ 4/2562 ซึ่งต่อมาเพจ "ข่าวใหญ่ 25" ได้ออกแถลงการณ์พิเศษถึงกรณีที่เกิดขึ้น โดยระบุว่าเป็นแผนการเตรียมการเปิดเสนอขายหุ้นใหม่ของ บริษัท จีเอ็มเอ็ม แชนแนล เทรดดิ้ง จำกัด แก่ประชาชนทั่วไปเป็นครั้งแรก และเตรียมเข้าสู่ตลาดหลักทรัพย์แห่งประเทศไทย จึงต้องทำการตัดรายจ่ายที่ไม่จำเป็นออกไปเสียก่อน โดยพนักงานบางส่วนที่สมัครใจอยู่ต่อจะถูกย้ายและรวมเข้ากับฝ่ายข่าวช่องวัน 31 ส่วนผู้ประกาศข่าวทั้งหมดจะถูกบอกเลิกสัญญาภายในเดือนมิถุนายน ในด้านของรายการข่าว รายการเช้าข่าวใหญ่ จะออกอากาศถึงวันที่ 20 พฤษภาคม 2562 เป็นวันสุดท้าย และรายการเที่ยงข่าวใหญ่ และข่าวใหญ่ไทยแลนด์ จะออกอากาศถึงวันที่ 30 มิถุนายน 2562 เป็นวันสุดท้าย
จากนั้นในวันที่ 1 กรกฎาคม 2562 ทางจีเอ็มเอ็ม 25 จึงได้ร่วมมือกับ บริษัท เจเคเอ็น นิวส์ จำกัด นำลิขสิทธิ์ผลิตรายการข่าว CNBC ในเวอร์ชันภาษาไทย เพื่อออกอากาศทดแทนในทุกช่วงข่าว นำร่องด้วยรายการ Sqwark Box เจาะข่าวเช้านี้, Power Lunch ทันข่าวเที่ยง และ Street Sign เกาะติดข่าวเย็น แต่ด้วยกระแสตอบรับในกลุ่มผู้ชมที่ไม่เป็นไปตามคาดหวัง ในวันที่ 2 กันยายน 2562 เจเคเอ็น นิวส์ จึงได้ปรับรูปแบบของรายการ Power Lunch ทันข่าวเที่ยง และ Street Sign เกาะติดข่าวเย็น ให้ตอบโจทย์ผู้ชมชาวไทย โดยยกเลิกการใช้รูปแบบรายการของ CNBC เปลี่ยนมาใช้รูปแบบที่เจเคเอ็น นิวส์ คิดขึ้นเอง และมีข้อมูลยืนยันมาจากเฟซบุ๊กของ จักรเพชร กุนทอง อดีตผู้ประกาศข่าวรายการข่าวใหญ่ไทยแลนด์ โดยโพสต์ว่า ในเดือนตุลาคมนี้ ทางจีเอ็มเอ็ม 25 จะกลับมาผลิตรายการข่าวเองอีกครั้ง